Lauri Ainala

**Lauri Ainala** (s. 1982 Porvoo) on savonlinnalainen taiteilija, kirjailija ja muusikko. Hän on muusikko Olli Ainalan veli.
 

Ainala on yhtyeiden Paavoharju, Harmaa Getto ja Säästöpojat perustajajäsen sekä taidekollektiivi Band of Weedsin jäsen. Ainala on säveltänyt musiikkia Jyri Pitkäsen, Jan Ijäksen sekä IC-98:n elokuviin.

Musiikin ohella Ainala tekee ääni- ja videotaidetta sekä paikkataidetta. Ainalan töitä on ollut esillä Suomessa ja ulkomailla esimerkiksi Hollannissa, Portugalissa, Meksikossa ja Yhdysvalloissa. Hän on myös yksi pop-up museo Savonlinnan Uusi Taidemuseon perustajista. 

Ainala on ohjannut dokumenttielokuvat *Unien Savonlinna* (2010) ja *Savonlinnan Palvojat* (2020). Lisäksi Ainala on ohjannut useita musiikkivideoita eri yhtyeille ja artisteille kuten Paavoharju, Harmaa Getto, Asa, Trees, Hertta-Joona ja Joose Keskitalo.

Ainala palkittiin vuonna 2019 Femmagaalassa Maakunta-Femmalla.

## Projektit
Useat Ainalan teoksista käsittelevät hänen muistoja sekä Savonlinnaa. Haastatteluissa hän on kertonut työstävänsä uutta materiaalia jatkuvasti ja päättävänsä myöhemmin mihin projektiin materiaali kulloinkin sopii. Useat Ainalan projekteista käsittelevät samoja aiheita, mutta eri näkökulmin ja painotuksin.

### Paavoharju
Kulttisuosioon noussut kollektiivi ja projekti, joka on nauttinut myös kansainvälistä arvostusta. Paavoharjun kokoonpano on vaihdellut vuosien aikana useasti, mutta Lauri Ainala on vaikuttanut hankkeessa sen alusta loppuun saakka.

Paavoharju on lopettanut toimintansa, mutta projektin on kerrottu jatkuvan Harju-nimellä. Nimenvaihdoksella on haluttu ottaa etäisyyttä Paavoharju-projektiin kohdistuviin odotuksiin.

### Harmaa Getto
Harmaa Getto on Joose Keskitalon ja Lauri Ainalan projekti, jossa yhdistellään vaikutteita rockista, rapista ja triphopista. Yhtyeen esikoisalbumi *Suomimorsiamen pyhä tie* (2008) herätti ärsytystä ja hämmennystä, mutta saavutti myös kulttimaineen rappiokuvaston ja räävittömyytensä vuoksi. Yhtyeen musiikkia on kutsuttu "densohopiksi". Nimi on muunnos sanasta Harmagedon. Ensimmäisellä levyllä rap-vokalistin roolissa toimi Arwi Lind taiteilijanimellä MC Rapa. Lauri Ainala toimi taiteilijanimellä Meedio Mouhu. 

Pitkän hiljaiselon jälkeen kokoonpano teki paluun albumilla *Ovenvartija* (2019), jossa korostui triphop -vaikutteet. Räppärinä levyllä toimi Revon Akan Poika. Levy sai niinikään aikalaisarvioissa ristiriitaisen vastaanoton.

### Orpokotijuhlat Saarella
Projektissa hyödynnetään Parikkalassa Saaren herätysjuhlilla äänitettyä virrenveisuuta ja muokataan nauhoituksista kokeellisia ambient-teoksia. Orpokotijuhlat Saaren kirkolla on hengellinen juhla, jonka historia ulottuu aina 1900-luvun alkuun. Herätysjuhlat liittyvät uukuniemeläisyyteen, ja ovat olleet osa Ainalan suvun perinnettä. Ainalan mukaan hänen musiikkinsa liittyy hengellisyyteen ja muistoihin tunnetasolla.

Orpokotijuhlat -konserteissa Ainala on esiintynyt esimerkiksi Olli Ainalan, Olli Aarnin, Teemu Eerolan ja Jeesus Arimatialaisen kanssa.

Ensimmäinen pitkäsoitto *Orpokotijuhlat Saarella* (2016) sai aikalaisarvioissa ristiriitaisen vastaanoton. Osa kriitikoista suhtautui levyyn poikkeuksellisen jyrkästi.Kuitenkin esimerkiksi Soundin ja The Wiren arvioissa levyn äänimaisemaa pidettiin harkittuna ja kiinnostavana. Levyyn liittyen on julkaistu myös videoteoksia.

Jatko-osa *Profetta heidän seassansa on* perustuu Uukuniemen herätyskokouksessa sekä Uukuniemen hautausmaalla talteen saatuihin ääniin. Levyn on kerrottu käsittelevän esoteriaa ja okkultismia sekä ammentaa vaikutteita K. K. Sarlinn teoksesta *Eräs meidän ajan profeetta.* Levy julkaistiin artistinimellä Orpokotijuhlat Saarella.

### Tuote
Ainala toimitti nuoruusvuosiaan Savonlinnassa käsittelevän paikallishistoriikin *Tuote* (2018 ja 2025)  ja on kirjoittanut taiteilija Ville Tarken työstämään jatko-osaan *Tuotteen apokryfikirjat* (2021).

Tuote kertoo Ainalan ja usean ystävänsä nuoruusvuosista Savonlinnassa. Ainala kirjoitti ja koosti kirjaa yli kymmenen vuoden ajan yhteistyössä kymmenien ystäviensä kanssa. Teoksen kuvituksesta vastasi Ville Tarke, joka teki kirjaa varten yli sata kuvaa, joista osa valittiin lopulliseen julkaisuun. Teoksen nimi viittaa Savonlinnan seudun osuuskunta Tuotteen, pitkään tyhjillään olleeseen, sittemmin purettuun meijeriin, jossa kirjan kirjoittajaporukka vietti nuorena aikaansa. Ensimmäisen kirjaversion yhteydessä julkaistiin myös musiikkikokoelma *Unohdetaan jo se taivas* (2018, Svart). Kritiikeissä kiinnitettiin huomiota rujoon kuvastoon, mutta teosta pidettiin myös arvokkaana aikalaisdokumenttina.

Ainala toimitti kirjasta uuden version vuonna 2025. Haastatteluissa hän on kertonut, että halusi tehdä sävyltään erilaisen ja faktapohjaisemman teoksen, jossa annetaan edellistä laitosta vähemmän painoarvoa "sekoilulle". Myös Paavoharju -yhtyeen musiikkiin ja uskontoon liittyviä kysymyksiä syvennetään uudessa kirjassa.

### Saunat ja "Mallastemppeli"
Ainala on viettänyt aikaa sekä muovannut hylättyjä tiloja ja kohteita esimerkiksi saunoiksi. Toiminta on ollut kollektiivista, mutta Ainala on dokumentoinut ja kertonut toiminnasta omissa teoksissaan. Saunoja on rakennettu ainakin Helsingin Tattarisuolle ja Savonlinnaan, joista "Mallastemppeli" päätyi paikallislehden otsikoihin. Tattarisuolle rakennettuja kohteita voi nähdä esimerkiksi Paavoharjun *Patsaatkin kuolevat* -musiikkivideossa. Myös kokeelliseen dokumenttielokuvaan *Savonlinnan palvojat* on taltioitu hetkiä saunojen rakentamisesta. Elokuvan tiimoilta on julkaistu myös erillinen, samaa nimeä kantava albumi.

Krista Rekilä on luonnehtinut Lapin yliopistolle tekemässään lopputyössään Ainalan ja hänen yhteisönsä toimintaa "laittomaksi paikkataiteeksi", jossa haastetaan käsityksiä julkisesta tilasta ja luodaan uusia merkityksiä ympäristölle.

### Solmu ajassa
Projekti, jonka lähtökohtana on lasinegatiivien löytyminen Savonlinnassa sijaitsevasta, raunioituneesta Solmun talosta. Löydettyjä valokuvia oletetaan paikallisen valokuvaaja Paavo Sihvosen ottamiksi.

Teoskokonaisuudesta ovat vastanneet Lauri Ainalan lisäksi muun muassa taiteilijat Sini Kosonen ja Ville Tarke. Kokonaisuus käsittelee Solmun taloa ja purkukuntoon ajautuneesta talosta tehtyjä löytöjä. Näyttelyssä yhdisteltiin niin ääntä, musiikkia, valokuvaa, videota ja installaatiota. Julkisuudessa teos tulkittiin kannanottona yleisemmällä tasolla vanhojen talojen säilyttämisen ja historian arvostamisen puolesta. Myös paikallisia osallistettiin näyttelyssä ja osa tunnisti sukulaisensa esillä olleista kuvista.

Paavoharjun päätöslevy *Yön mustia kukkia* (2023) on osa laajempaa teemaan liittyvää teoskokonaisuutta. Näyttelykokonaisuudesta on julkaistu kirja Solmu ajassa (2024, Abraxas Publishing).

### Savonlinnan Uusi Taidemuseo
Ainala on yksi poikkitaiteellisen pop-up projekti Savonlinnan Uusi Taidemuseon perustajista. Perustajajäseniin kuuluvat myös muun muassa Ville Löppönen ja Joose Keskitalo. Ainala on luonnehtinut projektia kannanotoksi kulttuuri- ja taide-elämän alasajoon Savonlinnassa. Tapahtumat ovat kävijöilleen täysin ilmaisia. Taidemuseossa on ollut vuosien varrella esillä mm. Jussi Kiven, Diana Luganskin, Milena Huhdan, Jaakko Pallasvuon, Kalevi Helvetin, Anssi Kasitonnin, Maria Stereon ja Karoliina Paappan töitä. Savonlinnan Uusi Taidemuseo toteutettiin ensimmäisen kerran vuonna 2017.

### Band of Weeds
Taiteilija Kalle Hammin taide- ja musiikkiprojekti, jossa kasvien sähköisiä signaaleja muutetaan ihmiskorvin kuultavaksi ääneksi. Kollektiivin teoksissa kyseenalaistetaan ihmiskeskeistä ajattelua ja hahmotetaan kasvit elävänä ja merkityksellisenä osana maailmaa. Projektin käynnistivät kuvataiteilija Kalle Hamm ja Dzamil Kamanger, ja myöhemmin mukaan liittyivät muusikot Lauri Ainala, Hermanni Keko, Olli Aarni ja Anniina Saksa. Band of Weedsiä edelsi Kalle Hammin ja Dzamil Kamangerin Immigrant Garden -ympäristötaideteos. Ainala sävelsi projektia varten Hammin äänityksistä musiikkia.

### PuavoHard
Ainala on PuavoHardin perustaja. Projekti syntyi 1990-luvun loppupuolella hänen pikkupelejään varten, mutta on myöhemmin laajentunut muiden jäsentensä kautta myös käsittämään esimerkiksi demoskenetoimintaa.

### Sarjakuvaromaani Verikyyhky
Ainala on käsikirjoittamassa yhdessä sarjakuvataiteilija Sami Makkosen kanssa Savonlinnaan sijoittuvaa, uskonnollisuutta ja kauhua yhdistelevää sarjakuvateosta. Teoksen yhtyedessä julkaistaan myös musiikkia.

## Valikoitu diskografia

### Sooloalbumit ja muut yhteistyöalbumit
* *Immigrant Garden* (Lauri Ainala & Kalle Hamm, 2014)
* *Orpokotijuhlat Saarella* (2016)
* *Orpokotijuhlat Saarella* (Lauri Ainala & Olli Aarni, Maagillinen Teatteri live 9.9.2016)
* *Savonlinnan palvojat* (2018)
* *Profetta heidän seassansa on* (nimellä Orpokotijuhlat Saarella)

### Paavoharju

* Yhä hämärää (2005)
* Laulu laakson kukista (2008)
* Joko sinä tulet tänne alas tai minä nousen sinne (2013)
* Happiness (Paavoharju & Keskitalo, 2022)
* Yön mustia kukkia (2023)

### Harmaa Getto

* Suomimorsiamen pyhä tie (2009)
* Ovenvartija (2019)

### Band of Weeds

* *Other-Than-Human* (2017)
* *Waiting for the Extinction* (2019)
* *The Greenhouse Phenomenon* (Live at Stavanger, 2020)
* *New Pangaea - Interspecies Cantata* (2025)

### Säästöpojat

* *Kuolemaan tuomitut Säästöpojat* (2007)

## Valikoitu filmografia
### Elokuvat

* Unien Savonlinna (2010)
* Savonlinnan palvojat (2018)
* Sinkkuelämää (2020)

**Musiikkivideot:**

* Asa: Murheen musta mieli
* Joose Keskitalo & Kolmas maailmanpalo: Kärpäset
* Joose Keskitalo: En lähde surussa
* Joose Keskitalo: Me palvelemme kuolemaa
* Joose Keskitalo: Nukkekoti
* Joose Keskitalo: Ah ja voi jo kauhistu
* Joose Keskitalo: Eräs talo
* H.C. Slim: The City Is Burning
* Iso Auto: Malja toisillenne
* Hertta-Joona: Savolaisten laulu
* Paavoharju: Patsaatkin kuolevat
* Paavoharju: Musta katu
* Paavoharju: Jää
* Paavoharju: Olet maailman syli
* Paavoharju: Pimeänkarkelo
* Paavoharju: Ikkunat näkevät
* Paavoharju: Valkeat majat
* Paavoharju: Kirkonväki
* Paavoharju: Enkelit
* Paavoharju & Keskitalo: House of envy
* Revon akan poika: Matkailu avartaa
* Lauri Ainala: Le Droit Humain
* Lauri Ainala: Orpokotijuhlat Saarella 1
* Lauri Ainala: Orpokotijuhlat Saarella 3
* Lauri Ainala: Orpokotijuhlat Saarella 4
* Trees: A New Day
* Trees: Out in the Open
* Harmaa Getto: Harmaata ku harmaata
* Harmaa Getto: Jeri-koira
* Harmaa Getto: Peura

**Sävellystöitä muiden elokuvissa:**

* Reliikit (Kalle Hamm, 2010)
* 12 (Jyri Pitkänen, 2020)
* House of the Wickedest Man in the World (Jan Ijäs, 2023)
* Impivaara (IC98, 2024)
* Arcturus (Tuisku Lehto, 2024)
* Lähteellä (Jan Ijäs, 2025)
* ZONE (Juho Aittanen & Boris Brander, 2025)

**DVD:t**

* Unien Savonlinna (2010)
* Tuote-akatemia (2020)

## Kirjallisuus

* Ainala, Lauri, et al. *Tuote*. Svart Publishing, 2018.
* Tarke, Ville Erkki, ja Lauri Ainala. *Tuotteen Apokryfikirjat*. Abraxas Publishing, 2021.
* Solmu ajassa. Abraxas Publishing, 2024.
* Ainala, Lauri, et al. *Tuote* (uusittu painos). Abraxas Publishing, 2025.

## Lähteet

## Aiheesta muualla

* Krista Rekilä: Luvaton paikkataide – tekeminen ja ilmiö (Pro gradu, Lapin yliopisto, 2019)
* Hylätystä meijeristä löytyi ruumis, ja Lauri Ainala asettui taloksi – syntyi taiteilija, joka työskentelee 57 000 euron turvin ja aukoo päätä kotikaupungilleen (Yle Uutiset, 7.9.2019)
* Lauri Ainalan haastattelu: "I have found much peace in a dark and desolate shack" (Sudenmarja.com, 2.5.2018)
* Lauri Ainalan haastattelu: We were never ascetic born-again Christians (Skug.at, 29.04.2022)
* Lauri Ainalan haastattelu: A treasure in the Finnish cabinet of curiosities (Skug.at, 13.07.2019)
* Lauri Ainalan haastattelu: "Translations of forgotten dreams" (Skug.at 25.8.2023)
* Lauri Ainalan haastattelu: Meet the Artist Lauri Ainala (AV-Arkki, 27.3.2020)
* Lauri Ainalan haastattelu: Lauri Ainala murtautui Olavinlinnaan ja söi dyykattuja hampurilaisia hylätyssä meijerissä: näin syntyi outo kulttibändi (Keskisuomalainen, maksumuurin takana, 4.11.2023)
* Lauri Ainalan haastattelu: ”Nuhruinen uskovainen” Lauri Ainala muutti parikymppisenä hylättyyn osuusmeijeriin – syntyi kiljua, kehuttuja indieklassikoita, ja nyt tulee kirja (HS, 8.5.2018)
* Lauri Ainalan haastattelu (Aarreaitta.net 18.5.2017)
* Virpi Kaukio: Kohtauspaikkana museo. Neuvottelua kaupungin kulttuuriperinnöstä. ''Ainiala, Terhi, Silja Laine, Päivi Leinonen, ja Pia Olsson. Tekojen Kaupunki. Helsinki: Suomalaisen Kirjallisuuden Seura, 2025. 433-456''
* Levonille lasken luojani. #101 Lauri Ainalan haastattelu.
* TUOTE-keskustelutilaisuus. Haastateltavana Lauri Ainala ja Joose Keskitalo. Antikvariaatti Lukulaari.
* Antti Ronkainen: Savonlinna, Saatana ja Paavoharju (Suomen Kuvalehti, Vallan mahotonta! -blogi, 21.12.2024)
* Syrjäseutu: Lauri Ainala & urban exploitation (20.8.2013)